1.  ปัจจัยความเสี่ยง

  ปัจจัยความเสี่ยงที่จะมีผลกระทบต่อการดำเนินธุรกิจของบริษัทฯ มีดังนี้ :-

1.  ความเสี่ยงจากแหล่งเงินทุนภายนอก

  ปัจจุบัน บริษัทฯ มีความเสี่ยงจากแหล่งเงินกู้จากธนาคารกรุงศรีอยุธยาเพียงแห่งเดียวในวงเงินกู้
  520 ล้านบาท มาจากเงินเบิกเกินบัญชีธนาคารและตั๋วสัญญาใช้เงินเรียกคืนเมื่อทวงถาม
  หากธนาคารลดวงเงินสินเชื่อลง ณ 31 ธันวาคม 2547 บริษัทฯ ใช้วงเงินสินเชื่อไป 418.87
  ล้านบาท มีดอกเบี้ยจ่ายในปี 2547 เท่ากับ 25.90 ล้านบาท

  อัตราดอกเบี้ยของเงินกู้เท่ากับ MOR ของธนาคารกรุงศรีอยุธยา ณ 31 ธันวาคม 2547 MOR
  เท่ากับร้อยละ 6.00 ต่อปี ซึ่งใกล้เคียงกับอัตราเฉลี่ยของ MOR
  ของธนาคารใหญ่ห้าแห่งซึ่งเท่ากับร้อยละ 5.90 ต่อปี

  บริษัทฯ ได้รับการจัดชั้นเป็นลูกค้าที่ดีของธนาคารดังกล่าวมาโดยตลอดระยะเวลา 18 ปี บริษัทฯ
  จึงได้รับการสนับสนุนทางการเงินอย่างต่อเนื่องด้วยดีเสมอมา อย่างไรก็ดี บริษัทฯ
  มีนโยบายในการลดความเสี่ยงดังกล่าว โดยพยายามจัดหาแหล่งเงินทุนอื่นเพิ่มเติม

2.  ความเสี่ยงจากอัตราดอกเบี้ย

  รายได้หลักของบริษัทฯ มาจากรายได้เช่าซื้อรถจักรยานยนต์
  ดังนั้นอัตราดอกเบี้ยเงินกู้ที่สูงขึ้นจะมีผลกระทบโดยตรงต่อกำไรของบริษัทฯ ในปี 2547
  อัตราส่วนต่างดอกเบี้ยของบริษัทฯ เท่ากับร้อยละ 32.11 ถ้าอัตราดอกเบี้ยเงินกู้สูงขึ้น
  ต้นทุนของเงินทุนของบริษัทฯ ย่อมสูงขึ้นตาม
  ในขณะที่อัตราดอกเบี้ยให้เช่าซื้อคงที่ตามระยะเวลาที่กำหนดในสัญญาเช่าซื้อ บริษัทฯ
  ไม่สามารถผลักภาระต้นทุนดอกเบี้ยที่สูงขึ้นให้กับลูกค้าได้

  ณ 31 ธันวาคม 2547 บริษัทฯ ใช้วงเงินสินเชื่อไป 418.87 ล้านบาทจากวงเงินกู้จำนวน 520
  ล้านบาท และมีดอกเบี้ยจ่าย 25.90 ล้านบาท อย่างไรก็ดี
  ถ้าอัตราดอกเบี้ยเงินกู้ปรับสูงขึ้นร้อยละ 1 บริษัทฯ จะมีดอกเบี้ยจ่ายเพิ่มขึ้น 4.19
  ล้านบาทต่อปีจากวงเงินกู้ที่ใช้ไป 418.87 ล้านบาท

3.  ความเสี่ยงจากความไม่สอดคล้องกันระหว่างแหล่งเงินกู้กับระยะเวลาให้เช่าซื้อรถจักรยานยนต์

  เนื่องจากการที่บริษัทฯ
  มีแหล่งเงินกู้ระยะสั้นเรียกคืนเมื่อทวงถามจากธนาคารกรุงศรีอยุธยาเพียงแห่งเดียว
  ในขณะที่ระยะเวลาตามสัญญาเช่าซื้อโดยเฉลี่ยอยู่ที่ 26 เดือน บริษัทฯ
  จึงมีความเสี่ยงหากธนาคารเรียกเงินทุนคืน

  จากการที่บริษัทฯ ได้รับการจัดชั้นเป็นลูกค้าที่ดีของธนาคารดังกล่าวมาโดยตลอดระยะเวลา 18 ปี
  บริษัทฯ จึงได้รับการสนับสนุนทางการเงินอย่างต่อเนื่องด้วยดีเสมอมา อย่างไรก็ดี บริษัทฯ
  มีนโยบายในการลดความเสี่ยงดังกล่าว
  โดยพยายามเพิ่มแหล่งเงินทุนระยะยาวให้สอดคล้องกับการปล่อยสินเชื่อให้เช่าซื้อรถจักรยานยนต์

4.  ความเสี่ยงจากกฎข้อบังคับของภาครัฐ

  ปัจจุบัน ธุรกิจให้เช่าซื้อรถจักรยานยนต์ยังไม่มีกฎระเบียบมาควบคุมจากธนาคารแห่งประเทศไทย
  ยกเว้น สำนักงานคณะกรรมการคุ้มครองผู้บริโภค สำนักนายกรัฐมนตรี
  ได้ออกกฎระเบียบเพื่อคุ้มครองผู้บริโภค
  โดยกำหนดให้สัญญาเช่าซื้อรถจักรยานยนต์เป็นสัญญาที่ถูกควบคุม ตัวอย่างเช่น
  จำกัดอัตราดอกเบี้ยผิดนัดชำระของผู้บริโภคเรียกเก็บได้ไม่เกินอัตรา MOR + ร้อยละ 10 ต่อปี
  ของธนาคารกรุงไทย เป็นต้น

  เมื่อไรก็ตามที่รัฐบาลออกกฎระเบียบออกมาควบคุมธุรกิจให้เช่าซื้อรถจักรยานยนต์
  ย่อมส่งผลกระทบต่อการดำเนินธุรกิจของบริษัทฯ ในอนาคต ตัวอย่างเช่น
  จำกัดอัตราดอกเบี้ยเช่าซื้อรถจักรยนต์หรือเงินดาวน์ขั้นต่ำ เป็นต้น

5.  ความเสี่ยงจากการดำเนินงานที่ก่อให้เกิดสินเชื่อที่ไม่ก่อให้เกิดรายได้

  ปัจจุบันการดำเนินธุรกิจการให้สินเชื่อเช่าซื้อรถจักรยานยนต์นั้นไม่มีข้อจำกัดจากหน่วยงานใด ๆ
  ของภาครัฐ และเป็นธุรกิจที่ไม่อยู่ภายใต้กฎหมายพิเศษ
  ดังนั้นในการขยายธุรกิจของผู้ประกอบการทุกรายในธุรกิจสินเชื่อเช่าซื้อรถจักรยานยนต์จึงสามารถทำได้อย่างเต็มที่ตามศักยภาพของบริษัทเอง
  ธุรกิจนี้จึงมีความเสี่ยงจากสินเชื่อที่ไม่ก่อให้เกิดรายได้หากขาดความระมัดระวังในการพิจารณาอนุมัติการให้สินเชื่อ
  และการขาดระบบการควบคุมภายในที่ดี

  จากประสบการณ์ที่ผ่านมา การที่บริษัทฯ เป็นสมาชิกของบริษัท ข้อมูลเครดิตไทย จำกัด ซึ่งบริษัทฯ
  ได้ดำเนินการส่งประวัติการชำระหนี้ของลูกหนี้ให้ศูนย์ข้อมูลเครดิตทุกเดือน
  ส่งผลให้แนวโน้มหนี้เสียของบริษัทฯ ลดลง
  เนื่องจากศูนย์ข้อมูลเครดิตจะมีบันทึกข้อมูลของลูกหนี้ที่มีความต้องการกู้ยืมเงินจากสถาบันการเงินอื่น
  หากลูกหนี้ที่มีประวัติการชำระเงินดีจะได้รับการพิจารณาอนุมัติสินเชื่อได้ง่าย
  ส่วนลูกหนี้ที่มีประวัติการชำระเงินไม่ดีจะถูกปฏิเสธสินเชื่อจนกว่าจะมีการชำระหนี้ที่ค้างทั้งหมดหรือปิดบัญชีให้แก่บริษัทฯ

6.  ความเสี่ยงจากผลขาดทุนการขายรถจักรยานยนต์ที่ยืดคืนมาไม่คุ้มมูลหนี้

  รถจักรยานยนต์ที่ยึดคืนมาได้มาจากการที่ลูกค้าของบริษัทฯ
  มีการผิดนัดชำระค่างวดตามสัญญาที่ตกลงกันไว้ อย่างไรก็ตามรถจักรยานยนต์ที่บริษัทฯ
  ยึดคืนมานั้นจะถูกนำมาขายทอดตลาดหลังจากนั้นอีกประมาณ 15 วัน
  โดยวิธีการประมูลให้แก่พ่อค้าขายรถมือสองซึ่งส่วนใหญ่จะเป็นพันธมิตรทางธุรกิจที่ติดต่อกันมานานกว่า
  10 ปี โดยเป็นร้านค้าในเขตกรุงเทพฯ ปริมณฑล และต่างจังหวัด
  สำหรับราคาซื้อขายจะขึ้นอยู่กับคุณภาพ อายุการใช้งาน และความนิยมของรถจักรยานยนต์ดังกล่าว
  ในกรณีที่บริษัทฯ ได้รับเงินจากการขายทอดตลาดไม่เพียงพอสำหรับการจ่ายชำระหนี้ บริษัทฯ
  สามารถเรียกร้องส่วนที่ขาดได้จากลูกหนี้หรือผู้ค้ำประกันได้ ในกรณีที่บริษัทฯ
  ไม่สามารถเรียกร้องส่วนที่เหลือได้นั้น บริษัทฯ จะมีผลขาดทุนจากการขายรถยึดคืน

7.  ความเสี่ยงจากการที่ผู้ถือหุ้นรายใหญ่มีอิทธิพลต่อการบริหารจัดการ

  ผู้ถือหุ้นรายใหญ่ของบริษัทฯ ได้แก่ คุณขรรค์ชัย บุนปาน ซึ่งถือหุ้นเป็นจำนวน 12,790,000 หุ้น
  คิดเป็นสัดส่วนการถือหุ้นในบริษัทฯ ร้อยละ 28.42 ของทุนจดทะเบียนและเรียกชำระแล้ว 45
  ล้านหุ้น
  การถือหุ้นจำนวนดังกล่าวไม่อาจทำให้ผู้ถือหุ้นนี้มีอำนาจในการควบคุมและมีอิทธิพลต่อการดำเนินงาน
  รวมถึงการควบคุมมติที่ประชุมผู้ถือหุ้นสำหรับการดำเนินงานตามปกติได้
  ตลอดจนไม่สามารถควบคุมมติที่ประชุมผู้ถือหุ้นกรณีสำคัญที่ต้องได้รับเสียง 3 ใน 4
  จากที่ประชุมผู้ถือหุ้น

  เพื่อเป็นการถ่วงดุลอำนาจในการบริหารบริษัทฯ ได้จัดให้มีกรรมการอิสระ 3 คน
  จากกรรมการทั้งหมดจำนวน 11 คน ซึ่งคิดเป็นร้อยละ 27.3 ของกรรมการทั้งหมด

8.  ความเสี่ยงทางด้านการแข่งขันและคู่แข่งขันรายใหม่เข้ามาในอุตสาหกรรมสินเชื่อให้เช่าซื้อรถจักรยายนต์

  ธุรกิจการให้สินเชื่อเช่าซื้อรถจักรยานยนต์เป็นธุรกิจที่ไม่จำเป็นต้องมีการลงทุนในเครื่องมือและอุปกรณ์สำหรับการดำเนินงานเป็นจำนวนมาก
  บริษัทฯ เพียงจัดหาแหล่งเงินทุนขนาดใหญ่สำหรับการปล่อยสินเชื่อเท่านั้น
  จึงเป็นการง่ายที่คู่แข่งขันรายใหม่จะเข้าและออกเนื่องจากไม่ประสบผลสำเร็จ

  การใช้บริการสินเชื่อรถจักรยานยนต์นั้น ผู้จำหน่ายรถจักรยายนต์ (Dealer)
  มีส่วนสำคัญในการแนะนำลูกค้าที่ขอสินเชื่อเช่าซื้อรถจักรยานยนต์เพื่อเลือกผู้ให้บริการสินเชื่อเช่าซื้อรถจักรยานยนต์
  ดังนั้นบริษัทฯ
  จึงมีความเสี่ยงจากการที่ผู้จำหน่ายรถจักรยานยนต์ไม่แนะนำลูกค้าให้มาใช้บริการการให้สินเชื่อของบริษัทฯ

  การดำเนินธุรกิจของบริษัทฯ มีระบบการตรวจสอบข้อมูลการให้สินเชื่อที่รวดเร็ว
  ประกอบไปด้วยระบบสารสนเทศที่ครอบคลุมการดำเนินงานของบริษัทฯ
  และบุคลากรที่มีความรู้ความสามารถ ประสบการณ์ รวมถึงความชำนาญเฉพาะด้าน ทำให้บริษัทฯ
  สามารถดำเนินการอนุมัติสินเชื่อได้ภายใน 1 ชั่วโมง
  นับเป็นการสร้างความพอใจให้แก่ผู้จำหน่ายรถจักรยานยนต์เป็นอย่างมาก
  นอกจากนี้ด้วยระบบสารสนเทศที่บริษัทฯได้พัฒนาขึ้นเองเพื่อให้สอดคล้องเหมาะสมกับธุรกิจและความชำนาญเฉพาะของบุคลากร
  บริษัทฯ สามารถให้บริการลูกค้าและร้านค้า
  ด้านการตรวจสอบยอดปิดบัญชีได้ภายในเวลาอันรวดเร็ว